L 185/118
EL
Επίσημη Εφημερίδα της Ευρωπαϊκής Ένωσης
12.7.2022
(7)
Κατόπιν της εκδήλωσης των εν λόγω εστιών υψηλής παθογονικότητας γρίπης των πτηνών, οι κτηνιατρικές αρχές του Καναδά και των Ηνωμένων Πολιτειών καθόρισαν ζώνη ελέγχου ακτίνας 10 km γύρω από τις πληγείσες εγκαταστάσεις και εφάρμοσαν πολιτική εξολόθρευσης με σκοπό τον έλεγχο της παρουσίας της υψηλής παθογονικότητας γρίπης των πτηνών και τον περιορισμό της εξάπλωσης της εν λόγω νόσου.
(8)
Ο Καναδάς και οι Ηνωμένες Πολιτείες υπέβαλαν στην Επιτροπή πληροφορίες σχετικά με την επιδημιολογική κατάσταση στο έδαφός τους και τα μέτρα που έλαβαν για την πρόληψη της περαιτέρω εξάπλωσης της υψηλής παθογονικότητας γρίπης των πτηνών.
Οι πληροφορίες αυτές αξιολογήθηκαν από την Επιτροπή.
Με βάση την εν λόγω αξιολόγηση και προκειμένου να προστατευθεί το ζωοϋγειονομικό καθεστώς της Ένωσης, δεν θα πρέπει πλέον να επιτρέπεται η είσοδος στην Ένωση φορτίων πουλερικών, ζωικού αναπαραγωγικού υλικού πουλερικών και νωπού κρέατος από πουλερικά και πτερωτά θηράματα από τις περιοχές που υπόκεινται σε περιορισμούς οι οποίες οριοθετήθηκαν από τις κτηνιατρικές αρχές του Καναδά και των Ηνωμένων Πολιτειών λόγω των πρόσφατων εστιών υψηλής παθογονικότητας γρίπης των πτηνών.
(9)
Επιπλέον, ο Καναδάς υπέβαλε επικαιροποιημένες πληροφορίες σχετικά με την επιδημιολογική κατάσταση στο έδαφός του σε σχέση με μία εστία υψηλής παθογονικότητας γρίπης των πτηνών σε πτηνοτροφική εκμετάλλευση στην επαρχία Nova Scotia, η οποία επιβεβαιώθηκε την 1η Φεβρουαρίου 2022.
Ο Καναδάς υπέβαλε επίσης πληροφορίες σχετικά με τα μέτρα που έλαβε για την πρόληψη της περαιτέρω εξάπλωσης της εν λόγω νόσου.
Ειδικότερα, έπειτα από την εκδήλωση της εν λόγω εστίας υψηλής παθογονικότητας γρίπης των πτηνών, ο Καναδάς έχει εφαρμόσει πολιτική εξολόθρευσης των πτηνών με στόχο την αναχαίτιση και τον περιορισμό της εξάπλωσης της νόσου.
Ο Καναδάς έχει επίσης ολοκληρώσει τα αναγκαία μέτρα καθαρισμού και απολύμανσης μετά την εφαρμογή της πολιτικής εξολόθρευσης στις πληγείσες πτηνοτροφικές εκμεταλλεύσεις στην επικράτειά του.
(10)
Επιπλέον, το Ηνωμένο Βασίλειο υπέβαλε επικαιροποιημένες πληροφορίες σχετικά με την επιδημιολογική κατάσταση στην επικράτειά του σε σχέση με έξι εστίες υψηλής παθογονικότητας γρίπης των πτηνών σε πτηνοτροφικές εκμεταλλεύσεις: μία εστία κοντά στο Ross-on-Wye, Hereford και το South Herefordshire, Herefordshire, Αγγλία, Ηνωμένο Βασίλειο, η οποία επιβεβαιώθηκε στις 20 Ιανουαρίου 2022· μία εστία κοντά στο Ashleworth, Tewkesbury, Gloucestershire, Αγγλία, Ηνωμένο Βασίλειο, η οποία επιβεβαιώθηκε στις 28 Ιανουαρίου 2022· μία εστία κοντά στο Holy Island, Berwick Upon Tweed, Northumberland, Αγγλία, Ηνωμένο Βασίλειο, η οποία επιβεβαιώθηκε στις 9 Φεβρουαρίου 2022· μία εστία κοντά στο Ledbury, North Herefordshire, Herefordshire, Αγγλία, Ηνωμένο Βασίλειο, η οποία επιβεβαιώθηκε στις 25 Φεβρουαρίου 2022· μία εστία κοντά στο Beith, North Ayrshire, Σκωτία, Ηνωμένο Βασίλειο, η οποία επιβεβαιώθηκε στις 18 Μαρτίου 2022· και μία εστία κοντά στο Strichen, Aberdeenshire, Σκωτία, Ηνωμένο Βασίλειο, η οποία επιβεβαιώθηκε στις 19 Μαρτίου 2022.
(11)
Ο Καναδάς και το Ηνωμένο Βασίλειο υπέβαλαν επίσης πληροφορίες σχετικά με τα μέτρα που έλαβαν για την πρόληψη της περαιτέρω εξάπλωσης της εν λόγω νόσου.
Ειδικότερα, μετά την εκδήλωση αυτών των εστιών υψηλής παθογονικότητας γρίπης των πτηνών, ο Καναδάς και το Ηνωμένο Βασίλειο εφάρμοσαν πολιτική εξολόθρευσης με στόχο την αναχαίτιση και τον περιορισμό της εξάπλωσης της εν λόγω νόσου και επίσης ολοκλήρωσαν τα αναγκαία μέτρα καθαρισμού και απολύμανσης μετά την εφαρμογή της πολιτικής εξολόθρευσης στις πληγείσες πτηνοτροφικές εκμεταλλεύσεις στα εδάφη τους.
(12)
Η Επιτροπή αξιολόγησε τις πληροφορίες που υπέβαλαν ο Καναδάς και το Ηνωμένο Βασίλειο και συμπέρανε ότι οι εστίες υψηλής παθογονικότητας γρίπης των πτηνών σε πτηνοτροφικές εκμεταλλεύσεις έχουν εκριζωθεί και ότι δεν υπάρχει πλέον κανένας κίνδυνος που να συνδέεται με την είσοδο στην Ένωση προϊόντων πουλερικών από τις ζώνες του Καναδά και του Ηνωμένου Βασιλείου από τις οποίες είχε ανασταλεί η είσοδος προϊόντων πουλερικών λόγω των εν λόγω εστιών.
(13)
Συνεπώς, τα παραρτήματα V και XIV του εκτελεστικού κανονισμού (ΕΕ) 2021/404 θα πρέπει να τροποποιηθούν προκειμένου να ληφθεί υπόψη η τρέχουσα επιδημιολογική κατάσταση στον Καναδά, το Ηνωμένο Βασίλειο και τις Ηνωμένες Πολιτείες όσον αφορά την υψηλής παθογονικότητας γρίπη των πτηνών.
(14)
Λαμβανομένης υπόψη της υφιστάμενης επιδημιολογικής κατάστασης στον Καναδά και τις Ηνωμένες Πολιτείες όσον αφορά την υψηλής παθογονικότητας γρίπη των πτηνών και τον σοβαρό κίνδυνο εισαγωγής της στην Ένωση, οι τροποποιήσεις που πρέπει να γίνουν στον εκτελεστικό κανονισμό (ΕΕ) 2021/404 με τον παρόντα κανονισμό θα πρέπει να τεθούν σε ισχύ επειγόντως.